虎圖
作者：王安石
朝代：宋

paragraphs: 壯哉非羆亦非貙，目光夾鏡當坐隅。
橫行妥尾不畏逐，顧盼欲去仍躊躇。
卒然我見心爲動，熟視稍稍摩其鬚。
固知畫者巧爲此，此物安肯來庭除。
想當槃礴欲畫時，睥睨衆史如庸奴。
神閑意定始一掃，功與造化論錙銖。
悲風颯颯吹黄蘆，上有寒雀驚相呼。
槎牙死樹鳴老烏，向之俛噣如哺雛。
山牆野壁黄昏後，馮婦遥看亦下車。